CELEX: 32013D0291
Language: sl
Date: 2013-06-14 00:00:00
Title: 2013/291/EU: Izvedbeni sklep Komisije z dne 14. junija 2013 o določitvi prehodnih ukrepov za nekatere proizvode živalskega izvora iz Uredbe (ES) št. 853/2004 Evropskega parlamenta in Sveta, ki so bili vneseni na Hrvaško iz tretjih držav pred 1. julijem 2013 (notificirano pod dokumentarno številko C(2013) 3475)  Besedilo velja za EGP

18.6.2013   
            
            
               SL
            
            
               Uradni list Evropske unije
            
            
               L 164/25
            
         IZVEDBENI SKLEP KOMISIJE
   z dne 14. junija 2013
   o določitvi prehodnih ukrepov za nekatere proizvode živalskega izvora iz Uredbe (ES) št. 853/2004 Evropskega parlamenta in Sveta, ki so bili vneseni na Hrvaško iz tretjih držav pred 1. julijem 2013
   (notificirano pod dokumentarno številko C(2013) 3475)
   (Besedilo velja za EGP)
   (2013/291/EU)
   EVROPSKA KOMISIJA JE –
   ob upoštevanju Pogodbe o pristopu Republike Hrvaške in zlasti člena 3(4) Pogodbe,
   ob upoštevanju Akta o pristopu Republike Hrvaške in zlasti člena 42 Akta,
   ob upoštevanju naslednjega:
   
               (1)
            
            
               Hrvaška naj bi k Uniji pristopila 1. julija 2013. Za proizvode živalskega izvora bodo veljale zahteve iz Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1). Vendar nekateri proizvodi živalskega izvora, ki so bili vneseni na Hrvaško pred tem datumom, niso v skladu z ustreznimi pravili iz navedene uredbe.
            
         
               (2)
            
            
               Nekateri od navedenih proizvodov so bili sproščeni v prosti promet na Hrvaškem, medtem ko drugi še niso šli skozi carinski postopek in so še vedno pod carinskim nadzorom.
            
         
               (3)
            
            
               Za lažji prehod z obstoječe ureditve na Hrvaškem na ureditev, ki izhaja iz uporabe zakonodaje Unije, je primerno določiti prehodne ukrepe za trženje navedenih proizvodov.
            
         
               (4)
            
            
               Navedene proizvode bi morali dati na hrvaški domači trg le pod ustreznimi pogoji. Zlasti ob upoštevanju, da sedanji sistem sledljivosti ni zadovoljiv, se navedeni neustrezni proizvodi ne bi smeli predelovati v obratih, ki imajo dovoljenje, da svoje proizvode odpremljajo v druge države članice.
            
         
               (5)
            
            
               Proizvodov, ki niso v skladu z Uredbo (ES) št. 853/2004, ne bi smeli vnašati v druge države članice. Da bi države članice zagotovile, da se z zadevnimi proizvodi v Uniji ne trguje, bi morale opravljati ustrezne preglede v skladu z Direktivo Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (2).
            
         
               (6)
            
            
               Izvoz takih proizvodov v tretje države bi moral biti v skladu z ustrezno ureditvijo in z Uredbo (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (3).
            
         
               (7)
            
            
               Proizvode, ki še niso bili sproščeni v prosti promet in dani na hrvaški trg ali izvoženi ter so ostali v skladišču pod carinskim nadzorom, bi bilo po enem letu od datuma pristopa treba uničiti.
            
         
               (8)
            
            
               Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Področje uporabe
   Ta sklep se uporablja za proizvode živalskega izvora, ki izpolnjujejo naslednje pogoje:
   
               (a)
            
            
               spadajo na področje uporabe Uredbe (ES) št. 853/2004;
            
         
               (b)
            
            
               ne izpolnjujejo zahtev iz Uredbe (ES) št. 853/2004;
            
         
               (c)
            
            
               na Hrvaško so bili vneseni iz tretjih držav pred 1. julijem 2013.
            
         Člen 2
   Proizvodi živalskega izvora, sproščeni v prosti promet na Hrvaškem pred 1. julijem 2013
   Proizvodi iz člena 1, ki so bili sproščeni v prosti promet na Hrvaškem pred 1. julijem 2013, lahko ostanejo na trgu hrvaškega ozemlja eno leto po navedenem datumu, če izpolnjujejo naslednje zahteve:
   
               (a)
            
            
               ne smejo se predelovati v obratih, ki imajo dovoljenje, da svoje proizvode odpremljajo v druge države članice;
            
         
               (b)
            
            
               imeti morajo nacionalno oznako, ki jo določajo hrvaška nacionalna pravila, veljavna na dan sprostitve v prosti promet, in ki se razlikuje od oznake zdravstvene ustreznosti iz poglavja III oddelka I Priloge I k Uredbi Evropskega parlamenta in Sveta (ES) št. 854/2004 (4) ali od identifikacijske oznake iz oddelka I Priloge II k Uredbi (ES) št. 853/2004.
            
         Člen 3
   Proizvodi živalskega izvora, vneseni na Hrvaško, ne pa tudi sproščeni v prosti promet pred 1. julijem 2013
   Proizvodi iz člena 1, ki so bili vneseni na Hrvaško pred 1. julijem 2013, ne pa tudi sproščeni v prosti promet pred tem datumom, se lahko sprostijo v prosti promet na Hrvaškem in dajo na trg hrvaškega ozemlja le do 30. junija 2014, če izpolnjujejo zahteve iz člena 2.
   Člen 4
   Prepoved odpreme proizvodov živalskega izvora iz Hrvaške v druge države članice
   1.   Proizvodi iz člena 1 se ne odpremljajo iz Hrvaške v druge države članice.
   2.   Države članice v skladu z Direktivo 89/662/EGS, zlasti členom 3 Direktive, zagotovijo, da se proizvodi iz člena 1 ne tržijo med državami članicami.
   Člen 5
   Izvoz v tretje države
   V prehodnem obdobju do 1. julija 2014 se proizvodi iz člena 1 lahko še naprej izvažajo iz Hrvaške v tretje države, če izpolnjujejo naslednje pogoje:
   
               (a)
            
            
               izvoz mora potekati v skladu s členom 12 Uredbe (ES) št. 178/2002;
            
         
               (b)
            
            
               vsaka pošiljka mora biti s hrvaškega ozemlja odpremljena neposredno pod nadzorom pristojnega organa, ne da bi pri tem prečkala ozemlje druge države članice;
            
         
               (c)
            
            
               vsako pošiljko je treba izvoziti s prevoznim sredstvom, ki ga zapečati pristojni organ, pečate pa je treba ob izstopu iz Hrvaške preveriti.
            
         Člen 6
   Uničevanje pošiljk pod carinskim nadzorom 1. julija 2014
   Pošiljke proizvodov iz člena 1, ki bodo 1. julija 2014 še vedno pod carinskim nadzorom, bodo uničene pod nadzorom pristojnega organa.
   Vse stroške takega uničenja nosi lastnik pošiljke.
   Člen 7
   Uporaba
   Ta sklep se uporablja v skladu s Pogodbo o pristopu Republike Hrvaške in z dnem začetka njene veljavnosti.
   Člen 8
   Naslovniki
   Ta sklep je naslovljen na države članice.
   
      V Bruslju, 14. junija 2013
      
         
            Za Komisijo
         
         Tonio BORG
         
            Član Komisije
         
      
   
   
      (1)  UL L 139, 30.4.2004, str. 55.
   
      (2)  UL L 395, 30.12.1989, str. 13.
   
      (3)  UL L 31, 1.2.2002, str. 1.
   
      (4)  UL L 139, 30.4.2004, str. 206.